PMIndiaData/PMIndiaSum huggingface dataset:
ଦେଶବ୍ୟାପୀ ଉଜ୍ଜ୍ୱଳା ଯୋଜନାର ହିତାଧିକାରୀମାନଙ୍କ ସହ ମତ ବିନିମୟ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ସାରା ଦେଶର ବିଭିନ୍ନ ସ୍ଥାନରେ ଥିବା ଉଜ୍ଜ୍ୱଳା ଯୋଜନାର ହିତାଧିକାରୀମାନଙ୍କ ସହିତ ଭିଡିଓ କନଫରେନ୍ସିଂ ଜରିଆରେ ମତ ବିନିମୟ କରିଥିଲେ । ଏହି ମତ ବିନିମୟ ପାଇଁ ଦେଶର ବିଭିନ୍ନ ପ୍ରାନ୍ତରେ ଥିବା 600 କେନ୍ଦ୍ରରେ 3 ଜଣ ଲେଖାଏଁ ଉଜ୍ଜ୍ୱଳା ହିତାଧିକାରୀ ଉପସ୍ଥିତ ଥିଲେ । ବିଭିନ୍ନ ପ୍ଲାଟଫର୍ମ ଯେପରିକି ନରେନ୍ଦ୍ର ମୋଦୀ ଆପ ଏବଂ ବିଭିନ୍ନ ଟିଭି ନ୍ୟୁଜ ଚାନେଲ ଏବଂ ସୋସିଆଲ ମିଡିଆ ପ୍ଲାଟଫର୍ମ ଜରିଆରେ ପାଖାପାଖି 10 ଲକ୍ଷ ଲୋକ ଏହି ମତ ବିନିମୟକୁ ଦେଖିଥିଲେ । ପ୍ରଯୁକ୍ତି ମାଧ୍ୟମରେ, ହିତାଧିକାରୀଙ୍କ ସହିତ ଆଲୋଚନା କରି ଏବଂ ସେମାନଙ୍କ ଅଭିଜ୍ଞତା ବିଷୟରେ ଜାଣି ଆନନ୍ଦ ପ୍ରକାଶ କରିବା ସହିତ ପ୍ରଧାନମନ୍ତ୍ରୀ କହିଥିଲେ ଯେ ଉଜ୍ଜ୍ୱଳା ଯୋଜନା ପ୍ରଗତିର ପ୍ରତୀକ ସାଜିଛି । ସେ ଉଲ୍ଲେଖ କରିଥିଲେ ଯେ ଏହା ଉଲ୍ଲେଖନୀୟ ସାମାଜିକ ରୂପାନ୍ତରଣକୁ ଆଗେଇ ନେଉଛି, ଯାହା ପରୋକ୍ଷ ଭାବେ ଦେଶର ସାମଗ୍ରୀକ ବିକାଶକୁ ପ୍ରଭାବିତ କରୁଛି । ଉଜ୍ଜ୍ୱଳା ଯୋଜନାରେ ବର୍ତ୍ତମାନ ସୁଦ୍ଧା ଗ୍ରାମାଂଚଳର ପାଖାପାଖି 4 କୋଟି ମହିଳା ଏଲପିଜି ସଂଯୋଗ ପାଇସାରିଲେଣି । ସାମଗ୍ରୀକ ଭାବେ ଦେଖିଲେ, ପୂର୍ବରୁ 1955 ରୁ 2014 ପର୍ଯ୍ୟନ୍ତ 6 ଦଶନ୍ଧି ମଧ୍ୟରେ 13 କୋଟି ଏଲପିଜି ସଂଯୋଗ ଦିଆଯାଇଥିବା ବେଳେ 2014 ପର ଠାରୁ ମାତ୍ର 4 ବର୍ଷ ମଧ୍ୟରେ ଏବେ ସୁଦ୍ଧା 10 କୋଟି ନୂଆ ଏଲପିଜି ସଂଯୋଗ ଦିଆଯାଇସାରିଲାଣି । ଗୃହିଣୀମାନଙ୍କ ଜୀବନଧାରଣକୁ ସହଜ କରିବାର ଗୁରୁତ୍ୱକୁ ଉଲ୍ଲେଖ କରିବାକୁ ଯାଇ ପ୍ରଧାନମନ୍ତ୍ରୀ ତାଙ୍କ ପ୍ରାରମ୍ଭିକ ଅଭିଭାଷଣରେ 1933ର ମୁନସୀ ପ୍ରେମଚନ୍ଦଙ୍କ ଦ୍ୱାରା ରଚିତ ଏକ କାହାଣୀ ବିଷୟରେ ଉଲ୍ଲେଖ କରିଥିଲେ । ସେ କହିଥିଲେ ସ୍ୱଚ୍ଛ ଇନ୍ଧନ ଯୋଗାଇ ଦେବା ଏବଂ ବିଷାକ୍ତ ଧୂଆଁରୁ ସ୍ୱାଧୀତନା ପ୍ରଦାନ କରିବା ସହିତ ଉଜ୍ଜ୍ୱଳା ଅଧିକ ସ୍ୱାସ୍ଥ୍ୟ ଲାଭ ପହଁଚାଇଛି । ସେ କହିଥିଲେ ଯେ ମହିଳମାନେ ଏବେ ଅଧିକ ଆୟ କରିବାର ସୁଯୋଗ ପାଉଛନ୍ତି, କାରଣ ସେମାନଙ୍କ ରୋଷେଇର ସମୟ ହ୍ରାସ ପାଇଛି । ପ୍ରଧାନମନ୍ତ୍ରୀ ଗୁରୁତ୍ୱାରୋପ କରି କହିଥିଲେ ଯେ କେନ୍ଦ୍ର ସରକାର ଏହି ଯୋଜନାରେ ମଧ୍ୟସ୍ଥିଙ୍କ ହସ୍ତକ୍ଷେପ ବନ୍ଦ କରିବା ସୁନିଶ୍ଚିତ କରିଛନ୍ତି ଏବଂ ହିତାଧିକାରୀମାନଙ୍କୁ ସ୍ୱଚ୍ଛ ପ୍ରକ୍ରିୟାରେ ଚୟନ କରାଯାଉଛି । ସେ କହିଥିଲେ ଯେ ଭାରତର 69 ପ୍ରତିଶତ ଗ୍ରାମରେ ଏବେ ଶତପ୍ରତିଶତ ଏଲପିଜି ସଂଯୋଗ ରହିଛି । ସେହିପରି 81 ପ୍ରତିଶତ ଗ୍ରାମରେ 75 ପ୍ରତିଶତରୁ ଅଧିକ ଏଲପିଜି ସଂଯୋଗ ରହିଛି । ଏଲପିଜି ସଂଯୋଗ ଦ୍ୱାରା ସେମାନଙ୍କ ରୋଷେଇ ସମୟ କିଭଳି ହ୍ରାସ ପାଇଛି ଏବଂ ପୂରା ପରିବାରର ଜୀବନଧାରଣର ମାନ କିଭଳି ସୁଧୁରିପାରିଛି ସେ ସମ୍ପର୍କରେ ହିତାଧିକାରୀମାନେ ପ୍ରଧାନମନ୍ତ୍ରୀଙ୍କ ଆଗରେ ବର୍ଣ୍ଣନା କରିଥିଲେ ।
ଆଇବିଏସଏଫ ବିଶ୍ୱ ସ୍ନୁକର ଚାମ୍ପିଅନସିପ ବିଜେତା ପଙ୍କଜ ଆଡଭାନୀଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ସମ୍ପ୍ରତି ଶେଷ ହୋଇଥିବା ଆଇବିଏସଏଫ ବିଶ୍ୱ ସ୍ନୁକର ଚାମ୍ପିଅନସିପରେ ବିଜୟୀ ହୋଇ ନିଜର ଅଷ୍ଟାଦଶ ବିଶ୍ୱ ଟାଇଟଲ ଜିତିଥିବା ପଙ୍କଜ ଆଡଭାନୀଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଭିନନ୍ଦନ ଜଣାଇଛନ୍ତି । “ନିକଟରେ ଶେଷ ହୋଇଥିବା ଆଇବିଏସଏଫ ବିଶ୍ୱ ସ୍ନୁକର ଚାମ୍ପିଅନସିପରେ ବିଜୟୀ ହୋଇ ନିଜର ଅଷ୍ଟାଦଶ ବିଶ୍ୱ ଟାଇଟଲ ଜିତିଥିବା ଶ୍ରୀ ପଙ୍କଜ ଆଡଭାନୀଙ୍କୁ ଅନେକ ଅଭିନନ୍ଦନ । ଆପଣଙ୍କ ସଫଳତା ଆମକୁ ଗର୍ବିତ କରିଛି,” ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ।
ଦୀପାବଳି ଅବସରରେ ଦେଶବାସୀଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଦୀପାବଳୀ ଅବସରରେ ଦେଶବାସୀଙ୍କୁ ଶୁଭେଚ୍ଛା ଜଣାଇଛନ୍ତି । ଆଲୋକର ଏହି ପର୍ବ ସମସ୍ତଙ୍କ ପାଇଁ ଉତ୍ତମ ସ୍ୱାସ୍ଥ୍ୟ ଓ ଖୁସି ଆଣିଦେଉ ବୋଲି ସେ କାମନା କରିଛନ୍ତି । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ସମସ୍ତଙ୍କୁ ଦୀପାବଳିର ଶୁଭକାମନା । ଦୀପାବଳିର ସମ୍ପର୍କ ପ୍ରକାଶ ଓ ଆଭା ସହିତ ଜଡିତ । ଏହି ପବିତ୍ର ପର୍ବ ଆମ ସମସ୍ତଙ୍କ ଜୀବନରେ ଖୁସି ଓ କଲ୍ୟାଣର ଭାବନାକୁ ବୃଦ୍ଧି କରୁ । ନିଜ ପରିବାର ଓ ବନ୍ଧୁବର୍ଗଙ୍କ ସହ ଭଲରେ ଦୀପାବଳି ପାଳନ କରନ୍ତୁ ବୋଲି କାମନା କରୁଛି ।” “ସମସ୍ତଙ୍କୁ ଦୀପାବଳିର ଶୁଭକାମନା । ପ୍ରକାଶର ଏହି ପର୍ବ ସମସ୍ତଙ୍କ ଜୀବନରେ ଖୁସି ଓ ଉତ୍ତମ ସ୍ୱାସ୍ଥ୍ୟ ଭରି ଦେଉ ।”
ରାସ୍ତା ଚଉଡ଼ା କରିବା ଲାଗି ତେଲଙ୍ଗାନା ରାଜ୍ୟ ସରକାରଙ୍କ ଦ୍ୱାରା ନଲ୍ଲାଗନ୍ଦଲା, ହାଇଦ୍ରାବାଦରେ କେନ୍ଦ୍ରୀୟ ଜଳ ଆୟୋଗଙ୍କ ଜମି ଅଧିଗ୍ରହଣକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ରାସ୍ତା ଚଉଡ଼ା କରି ରେଡିୟଲ ରୋଡ ନଂ-3କୁ ସୁଧାରିବା ଲାଗି ତେଲଙ୍ଗାନା ରାଜ୍ୟ ସରକାରଙ୍କ ଦ୍ୱାରା କେନ୍ଦ୍ରୀୟ ଜଳ ଆୟୋଗଙ୍କ ଜମିର ପୂର୍ବ ଭାଗ ପାଚେରି (ପାଖାପାଖି 200 ମିଟର) ସହିତ 10 ଏକର ଜମି ମଧ୍ୟରୁ 372 ବର୍ଗଫୁଟ ଜମିର ଅଧିଗ୍ରହଣକୁ ମଞ୍ଜୁର କରିଛନ୍ତି । ଏଥିପାଇଁ କୌଣସି ଶୁଳ୍କ ଦେବାକୁ ପଡ଼ିବ ନାହିଁ । କେନ୍ଦ୍ରୀୟ ଜଳ ଆୟୋଗଙ୍କ ଲାଗି ଏହି ବିକଶିତ ମାର୍ଗ ଉପଯୋଗୀ ହେବ, କାରଣ ଆବଣ୍ଟିତ ଜମିରେ ଏକ ଉତ୍କର୍ଷତା କେନ୍ଦ୍ର ନିର୍ମାଣ କରିବା ଲାଗି ପ୍ରସ୍ତାବ ରହିଛି ।
କେନ୍ଦ୍ର ପ୍ରାୟୋଜିତ ରାଷ୍ଟ୍ରୀୟ ଆୟୁଷ ମିଶନକୁ 1 ଏପ୍ରିଲ, 2017ରୁ 31 ମାର୍ଚ୍ଚ, 2020 ପର୍ଯ୍ୟନ୍ତ ଜାରି ରଖିବା ପ୍ରସ୍ତାବକୁ କ୍ୟାବିନେଟର ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ କେନ୍ଦ୍ର ପ୍ରାୟୋଜିତ ଯୋଜନା – ରାଷ୍ଟ୍ରୀୟ ଆୟୁଷ ମିଶନକୁ 1 ଏପ୍ରିଲ, 2017 ଠାରୁ 31 ମାର୍ଚ୍ଚ, 2020 ପର୍ଯ୍ୟନ୍ତ ଜାରି ରଖିବା ପ୍ରସ୍ତାବକୁ ଅନୁମୋଦନ ମିଳିଛି । ଏଥିପାଇଁ ତିନି ବର୍ଷର ଅବଧି ସମୟରେ 2400 କୋଟି ଟଙ୍କା ବ୍ୟୟ କରାଯିବ । ମିଶନକୁ ସେପ୍ଟେମ୍ବର, 2014ରେ ଆରମ୍ଭ କରାଯାଇଥିଲା । ବିଶେଷତ୍ୱ : ରାଷ୍ଟ୍ରୀୟ ଆୟୁଷ ମିଶନର କାର୍ଯ୍ୟାନ୍ୱୟନ ଆୟୁଷ ମନ୍ତ୍ରଣାଳୟ ଦ୍ୱରା କରାଯାଉଛି । ଏହାର ଉଦ୍ଦେଶ୍ୟ ଶସ୍ତା ଆୟୁଷ ସେବା ଉପଲବ୍ଧ କରାଇବା, ଯାହା ସମସ୍ତଙ୍କ ନିକଟରେ ପହଁଚିପାରୁଥିବ । ଏହାର ଅନ୍ୟ ବିଶେଷତ୍ୱ ଏହିପରି : – -ଆୟୁଷ ହସପିଟାଲ ଏବଂ ଡିସ୍ପେନସରିଗୁଡ଼ିକର ଉନ୍ନତିକରଣ -ପ୍ରାଥମିକ ସ୍ୱାସ୍ଥ୍ୟ କେନ୍ଦ୍ର, ଗୋଷ୍ଠୀ ସ୍ୱାସ୍ଥ୍ୟ କେନ୍ଦ୍ର ଏବଂ ଜିଲ୍ଲା ଚିକିତ୍ସାଳୟଗୁଡ଼ିକରେ ଆୟୁଷ ସୁବିଧା । -ଆୟୁଷ ଶିକ୍ଷାନୁଷ୍ଠାନ, ରାଜ୍ୟ ସରକାର, ଆୟୁର୍ବେଦ, ସିଦ୍ଧ, ୟୁନାନୀ ଏବଂ ହୋମିଓପାଥୀ ଫାର୍ମାସୀଗୁଡ଼ିକର ଉନ୍ନତିକରଣ ଜରିଆରେ ରାଜ୍ୟସ୍ତରରେ ସଂସ୍ଥାଗତ କ୍ଷମତାକୁ ସୁଦୃଢ଼ କରିବା । -ଆୟୁର୍ବେଦ, ସିଦ୍ଧ, ୟୁନାନୀ ଏବଂ ହୋମିଓପାଥି ପ୍ରବର୍ତ୍ତନ ପ୍ରଣାଳୀ ଏବଂ ଔଷଧ ଯାଂଚ ଗବେଷଣାଗାର ପ୍ରତିଷ୍ଠା । -ଉତ୍ତମ କୃଷି ପଦ୍ଧତିକୁ ଆପଣାଇ ଜଡ଼ିବୁଟି ଚାଷକୁ ସହଯୋଗ, ଯାହାଦ୍ୱାରା ଏହାର ସଂରକ୍ଷଣ ଏବଂ ବିତରଣ ବ୍ୟବସ୍ଥା ବିକାଶ ତଥା କଂଚା ମାଲର ଲଗାତାର ଯୋଗାଣ ସମ୍ଭବ ହୋଇପାରିବ । ରାଷ୍ଟ୍ରୀୟ ଆୟୁଷ ମିଶନ ଦେଶରେ ବିଶେଷ କରି ଅବହେଳିତ ଏବଂ ଉପାନ୍ତ ଅଂଚଳରେ ଆୟୁଷ ସ୍ୱାସ୍ଥ୍ୟ ସେବା/ଶିକ୍ଷା ଉପଲବ୍ଧ କରାଇ ରାଜ୍ୟ/କେନ୍ଦ୍ର ଶାସିତ ଅଂଚଳ ସରକାରଙ୍କ ପ୍ରୟାସକୁ ସମର୍ଥନ ଯୋଗାଇ ଦେଉଛି । ଯାହାଦ୍ୱାରା ସ୍ୱାସ୍ଥ୍ୟସେବାର ବ୍ୟବଧାନକୁ ଦୂର କରାଯାଇପାରିବ । ମିଶନ ଅନ୍ତର୍ଗତ ଏସବୁ ଅଂଚଳ ପ୍ରତି ବିଶେଷ ଧ୍ୟାନ ଦିଆଯାଉଛି । ଏହାବ୍ୟତୀତ ବାର୍ଷିକ ଯୋଜନା ନିମନ୍ତେ ଅଧିକ ସମ୍ବଳ ଯୋଗାଡ଼ କରିବା ଲାଗି ବ୍ୟବସ୍ଥା କରାଯାଉଛି । ମିଶନର ସମ୍ଭାବ୍ୟ ପରିଣାମ ଏହିପରି :- 1. ଆୟୁଷ ସେବା ପ୍ରଦାନ କରୁଥିବା ସ୍ୱାସ୍ଥ୍ୟ ସୁବିଧାଗୁଡ଼ିକର ସଂଖ୍ୟା ବଢ଼ାଇବା ଏବଂ ଔଷଧ ତଥା ତାଲିମପ୍ରାପ୍ତ ଶ୍ରମ ଶକ୍ତିର ଉତ୍ତମ ଉପଲବ୍ଧତା ଜରିଆରେ ଆୟୁଷ ସ୍ୱାସ୍ଥ୍ୟ ସେବା ଠିକ ଭାବେ ଯୋଗାଇଦେବା । 2. ସବୁପ୍ରକାରର ସୁବିଧା ଥିବା ଆୟୁଷ ଶିକ୍ଷାନୁଷ୍ଠାନର ସଂଖ୍ୟା ବୃଦ୍ଧି କରି ଆୟୁଷ ଶିକ୍ଷାରେ ସଂସ୍କାର । 3. କଡ଼ା ପ୍ରବର୍ତ୍ତନ ବ୍ୟବସ୍ଥା ସହିତ ଉତ୍ତମ ଫାର୍ମାସୀ ଏବଂ ଔଷଧ ଯାଂଚ ଗବେଷଣାଗାରର ସଂଖ୍ୟା ବୃଦ୍ଧି ତଥା ଉତ୍ତମ ଆୟୁଷ ଔଷଧ ଯୋଗାଣରେ ଉନ୍ନତି । 4. ପ୍ରତିଶେଧକ ସ୍ୱାସ୍ଥ୍ୟ ସେବା ପ୍ରଣାଳୀ ରୂପରେ ଯୋଗ ଏବଂ ପ୍ରାକୃତିକ ଚିକିତ୍ସାକୁ ଆପଣାଇବା ଲାଗି ସଚେତନତା ସୃଷ୍ଟି କରିବା । 5. ଜଡ଼ିବୁଟି କଂଚାମାଲର ବୃଦ୍ଧି ପାଉଥିବା ଘରୋଇ ଚାହିଦା ପୂରଣ କରିବା ଏବଂ ରପ୍ତାନି ବଢ଼ାଇବା ।
ଆଣ୍ଟାର୍କଟିକାର ମାଉଣ୍ଟ ଭିନସନ ଅଭିଯାନ ଲାଗି ଅରୁଣିମା ସିହ୍ନାଙ୍କୁ ତ୍ରିରଙ୍ଗ ପ୍ରଦାନ କଲେ ପ୍ରଧାନମନ୍ତ୍ରୀ

ଆଣ୍ଟାର୍କଟିକାର ମାଉଣ୍ଟ ଭିନସନ ଅଭିଯାନ ଲାଗି ଯାତ୍ରା କରୁଥିବା ଅରୁଣିମା ସିହ୍ନାଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ତ୍ରିରଙ୍ଗ ପତାକା ପ୍ରଦାନ କରିଛନ୍ତି । ସୁଶ୍ରୀ ଅରୁଣିମା ସିହ୍ନା ପୂର୍ବରୁ ଏଭେରେଷ୍ଟ ଶୃଙ୍ଗ ଆରୋହଣ କରିବାରେ ପ୍ରଥମ ଦିବ୍ୟାଙ୍ଗ ମହିଳା ଥିଲେ । ଆଜି ସେ ନୂଆଦିଲ୍ଲୀଠାରେ ପ୍ରଧାନମନ୍ତ୍ରୀଙ୍କୁ ସାକ୍ଷାତ କରି ତାଙ୍କର ଆଗାମୀ ଆଣ୍ଟାର୍କଟିକାର ଗିରିଶୃଙ୍ଗ ଅଭିଯାନ ସମ୍ପର୍କରେ ଅବଗତ କରାଇଥିଲେ । ଶ୍ରୀ ମୋଦୀ ଅରୁଣିମାଙ୍କ ଉଲ୍ଲେଖନୀୟ ସଫଳତା ଲାଗି ଧନ୍ୟବାଦ ଜଣାଇବା ସହ ଆଗାମୀ ଦିନର ଅଭିଯାନ ଲାଗି ଶୁଭକାମନା କରିଥିଲେ । ପୂର୍ବରୁ ଅରୁଣିମା ସିହ୍ନା ପାଞ୍ଚୋଟି ମହାଦେଶର ଉଚ୍ଚତମ ଶୃଙ୍ଗମାନ ଆରୋହଣ କରିଥିଲେ ଏବଂ ଏହି ସଫଳତା ହାସଲ କରିବାରେ ସେ ହେଉଛନ୍ତି ପ୍ରଥମ ଦିବ୍ୟାଙ୍ଗ ମହିଳା ।
ଖେଳ ରତ୍ନ ପୁରସ୍କାରକୁ ଏବେ ଠାରୁ ମେଜର ଧ୍ୟାନ ଚାନ୍ଦ ଖେଳ ରତ୍ନ ପୁରସ୍କାର କୁହାଯିବ : ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କହିଛନ୍ତି ଯେ ମେଜର ଧ୍ୟାନ ଚାନ୍ଦଙ୍କ ନାମରେ ଖେଳରତ୍ନ ପୁରସ୍କାର ନାମକରଣ କରିବାପାଇଁ ସେ ସମଗ୍ର ଭାରତର ନାଗରିକମାନଙ୍କ ଠାରୁ ଅନୁରୋଧ ଗ୍ରହଣ କରିଛନ୍ତି । ସେ କହିଛନ୍ତି ଯେ ସେମାନଙ୍କ ଭାବନାକୁ ସମ୍ମାନ ଜଣାଇ ଖେଳ ରତ୍ନ ପୁରସ୍କାର ଆଜି ଠାରୁ ମେଜର ଧ୍ୟାନ ଚାନ୍ଦ ଖେଳ ରତ୍ନ ପୁରସ୍କାର ନାମରେ ନାମିତ ହେଲା । ପ୍ରଧାନମନ୍ତ୍ରୀ ଆହୁରି କହିଛନ୍ତି ଯେ ଭାରତ ପାଇଁ ସମ୍ମାନ ଏବଂ ଗର୍ବ ଆଣିଥିବା ଦେଶର କ୍ରୀଡାବିତ୍‍ମାନଙ୍କ ମଧ୍ୟରେ ଧ୍ୟାନ ଚାନ୍ଦ ଥିଲେ ଅନ୍ୟତମ । ଏହା ଉପଯୁକ୍ତ ଯେ ଆମ ଦେଶର ସର୍ବୋଚ୍ଚ କ୍ରୀଡା ସମ୍ମାନ ତାଙ୍କ ନାମରେ ନାମିତ ହେଲା । ଏକାଧିକ ଟୁଇଟ୍‍ ଜରିଆରେ ପ୍ରଧାନମନ୍ତ୍ରୀ କହିଛନ୍ତି : ପୁରୁଷ ଓ ମହିଳା ହକି ଦଳର ଅତୁଳନୀୟ ପ୍ରଦର୍ଶନ ଆମ ଦେଶରେ ସମସ୍ତ କଳ୍ପନା ଜଳ୍ପନାର ଅନ୍ତ ଘଟାଇଛି । ହକି ପ୍ରତି ଏକ ନୂଆ ଆଗ୍ରହ ସୃଷ୍ଟି ହୋଇଛି ଯାହା ଭାରତର କୋଣ ଅନୁକୋଣରେ ପରିଲକ୍ଷିତ ହୋଇଛି । ଏହା ଆଗାମୀ ସମୟ ପାଇଁ ଏକ ସକରାତ୍ମକ ସଙ୍କେତ ଅଟେ । ମେଜର ଧ୍ୟାନ ଚାନ୍ଦଙ୍କ ଉପରେ ଖେଳ ରତ୍ନ ପୁରସ୍କାରର ନାମକରଣ କରିବାକୁ ମୁଁ ସମଗ୍ର ଭାରତର ନାଗରିକଙ୍କ ଠାରୁ ଅନେକ ଅନୁରୋଧ ପାଇଛି । ତାଙ୍କର ମତାମତ ପାଇଁ ମୁଁ ସେମାନଙ୍କୁ ଧନ୍ୟବାଦ ଜଣାଉଛି । ସେମାନଙ୍କ ଭାବନାକୁ ସମ୍ମାନ ଦେଇ ଖେଳ ରତ୍ନ ପୁରସ୍କାର ଏଣିକି ମେଜର ଧ୍ୟାନ ଚାନ୍ଦ ଖେଳ ରତ୍ନ ପୁରସ୍କାର ଭାବେ ପରିଗଣିତ ହେବ । ଜୟ ହିନ୍ଦ୍‍ ମେଜର ଧ୍ୟାନ ଚାନ୍ଦ ଭାରତର ପ୍ରମୁଖ କ୍ରୀଡାବିତ୍‍ମାନଙ୍କ ମଧ୍ୟରେ ଥିଲେ ଯେଉଁମାନେ ଭାରତ ପାଇଁ ପାଇଁ ସମ୍ମାନ ଓ ଗର୍ବ ଆଣିଥିଲେ । ଏହା ଉପଯୁକ୍ତ ଯେ ଆମେ ଦେଶର ସର୍ବୋଚ୍ଚ କ୍ରୀଡା ସମ୍ମାନ ତାଙ୍କ ନାମରେ ନାମିତ ହେବ । ଅଲମ୍ପିକ କ୍ରୀଡାରେ ଭାରତୀୟ ଖେଳାଳିଙ୍କ ଅହେତୁକ ଉଦ୍ୟମ ଦ୍ୱାରା ଆମେ ସମସ୍ତେ ଅଭିଭୂତ ହୋଇପଡିଛୁ । ବିଶେଷକରି ହକିରେ ଆମ ପୁରୁଷ ଓ ମହିଳା ଖେଳାଳିମାନେ ଯେଉଁ ଅଦମ୍ୟ ଇଚ୍ଛାଶକ୍ତି ପ୍ରଦର୍ଶନ କରିଛନ୍ତି ଓ ବିଜୟ ଆଡକୁ ନେଇ ଯାଇଛନ୍ତି ତାହା ବର୍ତ୍ତମାନ ଏବଂ ଭବିଷ୍ୟତ ପୀଢି ପାଇଁ ବଡ ପ୍ରେରଣା ହୋଇଛି । ଦେଶକୁ ଗର୍ବିତ କରୁଥିବା ମୂହୂର୍ତ୍ତ ମଧ୍ୟରେ ଅନେକ ଦେଶବାସୀଙ୍କ ଅନୁରୋଧ ମଧ୍ୟ ସାମ୍ନାକୁ ଆସିଛି ଯେ ଖେଳ ରତ୍ନ ପୁରସ୍କାରର ନାମ ମେଜର ଧ୍ୟାନ ଚାନ୍ଦଜୀଙ୍କୁ ଉତ୍ସର୍ଗ କରାଯାଉ । ଲୋକଙ୍କ ଭାବନାକୁ ଦୃଷ୍ଟିରେ ରଖି ବର୍ତ୍ତମାନ ଏହାକୁ ମେଜର ଧ୍ୟାନ ଚାନ୍ଦ ଖେଳ ରତ୍ନ ପୁରସ୍କାର ନାମରେ ନାମିତ କରାଯାଇଛି । ଜୟ ହୀନ୍ଦ୍‍
ପ୍ରଧାନମନ୍ତ୍ରୀଙ୍କୁ ଭେଟିଲେ ଖାଦ୍ୟ ପ୍ରକ୍ରିୟାକରଣ ଉଦ୍ୟୋଗ ମନ୍ତ୍ରୀଙ୍କ ସହ ଏସଜିପିସି ପ୍ରତିନିଧି ଦଳ

କେନ୍ଦ୍ର ଖାଦ୍ୟ ପ୍ରକ୍ରିୟାକରଣ ଉଦ୍ୟୋଗ ମନ୍ତ୍ରୀ ଶ୍ରୀମତୀ ହରସିମରତ କୌର ବାଦଲଙ୍କ ନେତୃତ୍ୱରେ ଏକ ପ୍ରତିନିଧି ଦଳ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ଭେଟିଛନ୍ତି । ଏହି ପ୍ରତିନିଧି ଦଳରେ ମଧ୍ୟ ଶିରୋମଣି ଗୁରୁଦ୍ୱାର ପ୍ରବନ୍ଧକ କମିଟିର ସଦସ୍ୟ ସାମିଲ ଥିଲେ । କେନ୍ଦ୍ର ସରକାରଙ୍କ ‘ସେବାଭୋଗ ଯୋଜନା’ ପାଇଁ ଏହି ପ୍ରତିନିଧି ଦଳ ପ୍ରଧାନମନ୍ତ୍ରୀଙ୍କୁ ଧନ୍ୟବାଦ ପ୍ରଦାନ କରିଥିଲେ । ଏହି ଯୋଜନା ଦ୍ୱାରା ଗୁରୁଦ୍ୱାର ସମେତ ବିଭିନ୍ନ ଦାତବ୍ୟ ଧର୍ମାନୁଷ୍ଠାନମାନଙ୍କ ଦ୍ୱାରା ମାଗଣାରେ ପ୍ରଦାନ କରାଯାଉଥିବା ଲଙ୍ଗର ଓ ପ୍ରସାଦ ଉପରେ କେନ୍ଦ୍ରର ସିଜିଏସଟି ଏବଂ ଆଇଜିଏସଟି ଭାଗକୁ ଭରଣା କରାଯିବ । ଆଖୁଚାଷୀଙ୍କ ଉପରେ ବୋଝ ହ୍ରାସ କରିବା ନେଇ କେନ୍ଦ୍ର ସରକାର କ୍ରମାଗତ ଭାବେ ଯେଉଁ ପଦକ୍ଷେପ ଗ୍ରହଣ କରିଛନ୍ତି ସେଥିପାଇଁ ଏହି ପ୍ରତିନିଧି ଦଳ ପ୍ରଧାନମନ୍ତ୍ରୀଙ୍କୁ ଧନ୍ୟବାଦ ପ୍ରଦାନ କରିଥିଲେ ।
ନେଦରଲେଣ୍ଡ ଗସ୍ତ(27 ଜୁନ୍, 2017) ଅବସରରେ ପ୍ରଧାନମନ୍ତ୍ରୀଙ୍କ ପ୍ରେସ୍ ବିବୃତି

ମହାମହିମ ପ୍ରଧାନମନ୍ତ୍ରୀ ମାର୍କ ରୁଟ୍ଟେ, ଜୁନ୍ 2015ରେ ମୁଁ ଆପଣଙ୍କୁ ଭାରତ ମାଟିରେ ସ୍ୱାଗତ ଜଣାଇବାର ସୌଭାଗ୍ୟ ପାଇଥିଲି । ସାଧାରଣତଃ ଜୁନ୍ ମାସରେ ଭାରତରେ ପ୍ରବଳ ଗରମ ଅନୁଭୂତ ହୋଇଥାଏ । ତଥାପି ସେହି ମାସରେ ଆପଣ ଭାରତ ଆସିବା ଲାଗି ବାଛିବା ଆମ ଦୁଇ ଦେଶ ମଧ୍ୟରେ ଦ୍ୱିପାକ୍ଷିକ ସମ୍ପର୍କ ପ୍ରତି ଆପଣଙ୍କ ପ୍ରତିବଦ୍ଧତାର ପ୍ରତୀକ । ଆଜି ଠିକ୍ 2 ବର୍ଷ ପରେ ମୁଁ ମଧ୍ୟ ଜୁନ୍ ମାସରେ ନେଦରଲେଣ୍ଡ ଆସିଛି । କିନ୍ତୁ ଅବଶ୍ୟ ତାପମାତ୍ରା ଦୃଷ୍ଟିରୁ ଦିଲ୍ଲୀ ଏବଂ ହଗ୍ ମଧ୍ୟରେ ଢେର ତଫାତ୍ ରହିଛି । ଏହା ପ୍ରାୟତଃ ଦିନ ଏବଂ ରାତି ଭଳି । ଏଠାକାର ପରିବେଶ, ଯାହା ମୁଁ ଦେଖିପାରୁଛି, ଅତ୍ୟନ୍ତ ମନୋରମ । ମହାମାନ୍ୟଗଣ ପ୍ରଥମତଃ, ମୋତେ ଏବଂ ମୋ ସହିତ ଆସିଥିବା ପ୍ରତିନିଧିମଣ୍ଡଳୀକୁ ଭବ୍ୟ ସ୍ୱାଗତ ଜଣାଇଥିବାରୁ ମୁଁ ଆପଣମାନଙ୍କୁ ଧନ୍ୟବାଦ ଜଣାଉଛି । ଏପରି ସ୍ୱାଗତ ଦ୍ୱାରା ଆପଣମାନେ ଭାରତବାସୀଙ୍କ ପ୍ରତି ରହିଥିବା ଆପଣଙ୍କ ଭାବାବେଗକୁ ପ୍ରଦର୍ଶନ କରିଛନ୍ତି । ମହାମହିମ, ନେଦରଲେଣ୍ଡକୁ ମୋର ଏହି ଗସ୍ତ ସମ୍ପର୍କରେ ଅଳ୍ପ ଦିନ ପୂର୍ବରୁ ସୂଚନା ଦିଆଯାଇଥିଲା । ତଥାପି ଏହି ଗସ୍ତକୁ ସ୍ୱୀକାର କରିବା ଏବଂ ଏତେ କମ୍ ସମୟ ମଧ୍ୟରେ ସବୁ କାର୍ଯ୍ୟକ୍ରମ ଆୟୋଜନ କରିବା ଏବଂ ଏହାକୁ ଫଳପ୍ରଦ କରିବା ଲାଗି ମୁଁ ଆପଣଙ୍କୁ କୃତଜ୍ଞତା ଜଣାଉଛି । ଆପଣଙ୍କ ନେତୃତ୍ୱର ମୁଁ ପ୍ରଶଂସା କରୁଛି ଏବଂ ମୁଁ ଭାବୁଛି ଯେ ଆପଣଙ୍କ ଚମତ୍କାର ନେତୃତ୍ୱର ଏହା ପ୍ରତିଫଳନ । ମହାମହିମ, ଆପଣ ଠିକ୍ କହିଛନ୍ତି, ଭାରତ ଏବଂ ନେଦରଲେଣ୍ଡ ମଧ୍ୟରେ ସମ୍ପର୍କ ଶତାଧିକ ବର୍ଷ ପୁରୁଣା ଏବଂ ଦୁଇ ଦେଶ ସର୍ବଦା ଏହାକୁ ଆହୁରି ସୁଦୃଢ଼ ଏବଂ ଗଭୀର କରିବା ଲାଗି ଚେଷ୍ଟା କରିଆସିଛନ୍ତି । ଚଳିତ ବର୍ଷ ଆପଣ କହିବା ଭଳି, ଭାରତ ଏବଂ ନେଦରଲେଣ୍ଡ ମଧ୍ୟରେ କୂଟନୈତିକ ସମ୍ପର୍କର 70ତମ ବର୍ଷପୂର୍ତ୍ତି ଆମେ ପୂରଣ କରିବାକୁ ଯାଉଛୁ ଏବଂ ନିଶ୍ଚିତ ସ୍ୱାଭାବିକ ଯେ ଆମେ ଦ୍ୱିପାକ୍ଷିକ ସମ୍ପର୍କ ପ୍ରତି ବିଶେଷ ଗୁରୁତ୍ୱ ଦେଉଛୁ । ଆଜିର ବିଶ୍ୱ ଆନ୍ତଃନିର୍ଭରଶୀଳ ଏବଂ ଆନ୍ତଃସଂଯୁକ୍ତ । ତେଣୁ ଏହା ନିଶ୍ଚିତ ଭାବେ ସ୍ୱାଭାବିକ ଥିଲା ଯେ ଆମର ଆଲୋଚନାରେ କେବଳ ଦ୍ୱିପାକ୍ଷିକ ସମ୍ପର୍କ ନୁହେଁ ଅନ୍ତର୍ଜାତୀୟ ଗୁରୁତ୍ୱ ବହନ କରୁଥିବା ସମ୍ପର୍କ ମଧ୍ୟ ସ୍ଥାନ ପାଇଥିଲା । ଆମ ଦୁଇ ଦେଶ ମଧ୍ୟରେ କେତେକ ଅନ୍ତର୍ଜାତୀୟ ପ୍ରସଙ୍ଗ ଉପରେ ସହମତି ରହିଛି ଏବଂ ନେଦରଲେଣ୍ଡର ସହଯୋଗ ଯୋଗୁ ଭାରତ ଗତବର୍ଷ ସଫଳତାପୂର୍ବକ MTCR(Missile Technology Control Regime) ର ସଦସ୍ୟତା ପାଇଥିଲା ଏବଂ ଏଥିପାଇଁ ମୁଁ ଆପଣଙ୍କୁ ହୃଦୟର ସହ ଧନ୍ୟବାଦ ଜ୍ଞାପନ କରୁଛି । ଦ୍ୱିପାକ୍ଷିକ ନିବେଶ ପ୍ରସଙ୍ଗକୁ ଦେଖିଲେ ନେଦରଲେଣ୍ଡ ବର୍ତ୍ତମାନ ପ୍ରତ୍ୟକ୍ଷ ବିଦେଶୀ ପୁଞ୍ଜିନିବେଶର ପଞ୍ଚମ ବୃହତ ଉତ୍ସ ହୋଇ ରହିଛି । ଏପରିକି ଗତ 3 ବର୍ଷ ମଧ୍ୟରେ ଏହା ପ୍ରତ୍ୟକ୍ଷ ବିଦେଶୀ ନିବେଶର ତୃତୀୟ ବୃହତ ଉତ୍ସ ହୋଇପାରିଛି । ପୁଣିଥରେ ମୋତେ ଏହା ଦୋହରାଇବା ଆବଶ୍ୟକ ପଡ଼ିବ ନାହିଁ ଯେ ଭାରତର ଅର୍ଥନୈତିକ ବିକାଶ, ବିକାଶ ପାଇଁ ଆମର ପ୍ରାଥମିକତାରେ ନେଦରଲେଣ୍ଡ ଏକ ସ୍ୱାଭାବିକ ସହଯୋଗୀ । ଆଜି ଆମେ ଡଚ୍ କମ୍ପାନୀଗୁଡ଼ିକର ସିଇଓଙ୍କ ସହ ବୈଠକରେ ଆଲୋଚନା କରିବାର ସୁଯୋଗ ପାଇବୁ ଏବଂ ମୁଁ ଭାବୁଛି ଯେ ସେମାନେ ଭାରତ ପ୍ରତି ସକାରାତ୍ମକ ମନୋଭାବ ରଖିଛନ୍ତି ଏବଂ ସେମାନଙ୍କ ମତ ଜାଣିବା ଲାଗି ମୁଁ ଆଗ୍ରହୀ । ଆଜି ମୁଁ ନେଦରଲେଣ୍ଡରେ ରହୁଥିବା ପ୍ରବାସୀ ଭାରତୀୟଙ୍କ ସହ ଆଲୋଚନା କରିବାର ସୁଯୋଗ ପାଇବି । ଦୁଇ ଦେଶ ମଧ୍ୟରେ ପ୍ରବାସୀ ଭାରତୀୟମାନେ ସମ୍ପର୍କର ସେତୁ ଭଳି କାର୍ଯ୍ୟ କରୁଛନ୍ତି । ଜନ-ଜନ ସମ୍ପର୍କକୁ ଆହୁରି ସୁଦୃଢ଼ କରିବା ଆମର ଉଦ୍ଦେଶ୍ୟ । ମୋ ପାଇଁ ମହାମହିମ ମହାରାଜା ଏବଂ ମହାରାଣୀଙ୍କୁ ଭେଟିବାର ସୁଯୋଗ ପାଇବା ବଡ଼ ସୌଭାଗ୍ୟର କଥା । ମୁଁ ପୁଣିଥରେ ପ୍ରଧାନମନ୍ତ୍ରୀ ରୁଟ୍ଟେ, ନେଦରଲେଣ୍ଡ ସରକାର ଏବଂ ଜନସାଧାରଣଙ୍କୁ ହୃଦୟରୁ କୃତଜ୍ଞତା ଜଣାଉଛି । ଧନ୍ୟବାଦ
ଆଫଗାନିସ୍ତାନରେ ଆତଙ୍କବାଦୀ ଆକ୍ରମଣକୁ ପ୍ରଧାନମନ୍ତ୍ରୀଙ୍କ ଦୃଢ ନିନ୍ଦା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଫଗାନିସ୍ତାନର ମଜାର-ଇ-ଶରିଫଠାରେ ଆତଙ୍କବାଦୀ ଆକ୍ରମଣକୁ ଦୃଢ ଭାବେ ନିନ୍ଦା କରିଛନ୍ତି । “ମଜାର-ଇ-ଶରିଫରେ ଆତଙ୍କବାଦୀଙ୍କ କାପୁରୁଷୋଚିତ ଆକ୍ରମଣକୁ ଦୃଢ ଭାବେ ନିନ୍ଦା କରୁଛି । ଏହି ଆକ୍ରମଣରେ ମୃତ ବ୍ୟକ୍ତିଙ୍କ ପରିଜନଙ୍କ ପ୍ରତି ଆମର ଶୋକ, ସମବେଦନା ଓ ପ୍ରାର୍ଥନା” ଜଣାଉଛୁ ବୋଲି ପ୍ରଧାନମନ୍ତ୍ରୀ କହିଛନ୍ତି ।
ବିଶ୍ୱ ଜୈବ ଇନ୍ଧନ ଦିବସରେ ଆୟୋଜିତ ଉତ୍ସବକୁ ପ୍ରଧାନମନ୍ତ୍ରୀଙ୍କ ସମ୍ବୋଧନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ନୂଆଦିଲ୍ଲୀଠାରେ ବିଶ୍ୱ ଜୈବ ଇନ୍ଧନ ଦିବସ ପାଳନ ଅବସରରେ ଆୟୋଜିତ ଉତ୍ସବକୁ ସମ୍ବୋଧିତ କରିଛନ୍ତି । ସେ ବିବିଧ ବର୍ଗଙ୍କ ଏକ ସମ୍ମିଳନୀରେ କୃଷକ, ବୈଜ୍ଞାନିକ, ଉଦ୍ୟୋଗୀ, ଛାତ୍ର, ସରକାରୀ କର୍ମଚାରୀ ଏବଂ ବିଧାୟକମାନଙ୍କୁ ସମ୍ବୋଧିତ କରିଥିଲେ । ସେ କହିଲେ ଯେ ଏକବିଂଶ ଶତାବ୍ଦୀରେ ଜୈବ ଇନ୍ଧନ ଭାରତକୁ ନୂତନ ଗତି ପ୍ରଦାନ କରିପାରିବ । ସେ ପୁନଶ୍ଚ କହିଲେ ଯେ ଶସ୍ୟରୁ ଉତ୍ପନ ଇନ୍ଧନ ଉଭୟ ଗ୍ରାମ ଓ ସହରର ଜନସାଧାରଣଙ୍କ ଜୀବନକୁ ପରିବର୍ତ୍ତିତ କରିପାରିବ । ସେ କହିଲେ ଯେ କୃଷିଜାତ ସାମଗ୍ରୀରୁ ଜୈବଇନ୍ଧନ ବା ଇଥାନଲ ଉତ୍ପାଦନ କରିବାର ଯୋଜନା ଶ୍ରୀ ଅଟଳ ବିହାରୀ ବାଜପାୟୀ ପ୍ରଧାନମନ୍ତ୍ରୀ ଥିବା ସମୟରେ ଗ୍ରହଣ କରାଯାଇଥିଲା । 2014 ପରେ ଇଥାନଲ ବ୍ଲେଣ୍ଡିଂ/ମିଶ୍ରଣ କାର୍ଯ୍ୟକ୍ରମ ପାଇଁ ରୋଡମ୍ୟାପ ପ୍ରସ୍ତୁତ କରାଯାଇଥିଲା । ସେ କହିଲେ ଯେ କୃଷକମାନଙ୍କୁ ଲାଭ ପହଂଚାଇବା ବ୍ୟତୀତ, ଏହି ପଦକ୍ଷେପ ଫଳରେ ଗତବର୍ଷ 4,000 କୋଟି ଟଙ୍କାର ବୈଦେଶିକ ବିନିମୟ ମୁଦ୍ରା ସଂଚୟ କରିବାରେ ସହାୟକ ହୋଇଛି ଏବଂ ଆଗାମୀ 4 ବର୍ଷ ମଧ୍ୟରେ ଏହାକୁ 12,000କୋଟି ଟଙ୍କାରେ ପହଂଚାଇବାର ଲକ୍ଷ୍ୟଧାର୍ଯ୍ୟ କରାଯାଇଛି । ପ୍ରଧାନମନ୍ତ୍ରୀ କହିଲେ ଯେ ବାୟୋମାସକୁ ବାୟୋ ଇନ୍ଧନରେ ରୂପାନ୍ତରିତ କରିବାର ପ୍ରୟାସରେ କେନ୍ଦ୍ର ସରକାର ବହୁ ପରିମାଣରେ ପୁଞ୍ଜିନିବେଶ କରୁଛନ୍ତି । 12 ଟି ଅତ୍ୟାଧୁନିକ ବିଶୋଧନାଗାର ପ୍ରତିଷ୍ଠା କରାଯିବାର ଯୋଜନା ରହିଛି । ଏହି ପ୍ରକ୍ରିୟା ମାଧ୍ୟମରେ ବହୁ ସଂଖ୍ୟାରେ ନିଯୁକ୍ତି ସୁଯୋଗ ସୃଷ୍ଟି ହେବ । ପ୍ରଧାନମନ୍ତ୍ରୀ କହିଲେ ଯେ ଜନଧନ, ବନ୍ଧନ ଏବଂ ଗୋବର-ଧନ ଭଳି ଯୋଜନା ଗରିବ ଜନସାଧାରଣ, ତଫସିଲଭୁକ୍ତ ଜନଜାତି ଏବଂ କୃଷକମାନଙ୍କ ଜୀବନକୁ ରୂପାନ୍ତରିତ କରିବାରେ ସହାୟକ ହେଉଛି । ସେ କହିଲେ ଯେ ଜୈବ ଇନ୍ଧନର ରୂପାନ୍ତରଣକାରୀ କ୍ଷମତାକୁ ଛାତ୍ର, ଶିକ୍ଷକ, ବୈଜ୍ଞାନିକ, ଉଦ୍ୟୋଗକାରୀ ଏବଂ ଜନସାଧାରଣଙ୍କ ଅଂଶଗ୍ରହଣ ମାଧ୍ୟମରେ ହୃଦୟଙ୍ଗମ କରାଯାଇ ପାରିବ । ଜୈବ ଇନ୍ଧନର ଲାଭକୁ ଗ୍ରାମାଂଚଳରେ ପହଂଚାଇବା ପାଇଁ ସହାୟତା କରିବା ଲାଗି ସେ ଉପସ୍ଥିତ ଥିବା ସମସ୍ତଙ୍କୁ ପ୍ରେରିତ କରିଥିଲେ । ପ୍ରଧାନମନ୍ତ୍ରୀ ମଧ୍ୟ “ଜୈବ ଇନ୍ଧନ 2018 କୁ ନେଇ ଜାତିୟ ନୀତି” ଶୀର୍ଷକରେ ଏକ ପତ୍ରିକା ଉନ୍ମୋଚନ କରିଥିଲେ । ସେ ମଧ୍ୟ “ପ୍ରୋଆକ୍ଟିଭ ଏଣ୍ଡ ରେସପନ୍ସିଭ ଫେଲିସିଟେସନ, ବାଏ ଇଂଟରାକ୍ଟିଭ ଏଣ୍ଡ ଭର୍ଚ୍ୟୁଅସ ଏନଭିରନମେଂଟାଲ ସିଙ୍ଗଲ-ୱିଣ୍ଡୋ ହବ” (ପରିବେଶ)ର ଶୁଭାରମ୍ଭ କରିଥିଲେ ।
ପ୍ରଧାନମନ୍ତ୍ରୀ ଆରମ୍ଭ କଲେ ଦୃଷ୍ଟି ବାଧିତ ଲୋକଙ୍କ ଅନୁକୂଳ ମୁଦ୍ରାର ନୂତନ ଶୃଙ୍ଖଳା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ନୂଆଦିଲ୍ଲୀଠାରେ ଦୃଷ୍ଟି ବାଧିତ ଲୋକମାନଙ୍କ ଅନୁକୂଳ ମୁଦ୍ରାର ନୂଆ ଶୃଙ୍ଖଳାଗୁଡ଼ିକୁ ଜାରି କରିଛନ୍ତି । ଏହି ମୁଦ୍ରା ଏକ ଟଙ୍କା, ଦୁଇ ଟଙ୍କା, ପାଞ୍ଚ ଟଙ୍କା, ଦଶ ଟଙ୍କା ଏବଂ କୋଡ଼ିଏ ଟଙ୍କା ମୂଲ୍ୟର ହୋଇଥିବା ବେଳେ ଏଗୁଡ଼ିକୁ ନୂତନ ଶୃଙ୍ଖଳାଗୁଡ଼ିକର ଅଂଶ ଭାବରେ ଜାରି କରାଯାଇଛି । 7, ଲୋକ କଲ୍ୟାଣ ମାର୍ଗଠାରେ ଆୟୋଜିତ ଏକ ସମାରୋହରେ ଦୃଷ୍ଟି ବାଧିତ ପିଲାମାନେ ବିଶେଷ ଭାବରେ ଆମନ୍ତ୍ରିତ ଥିଲେ । ପ୍ରଧାନମନ୍ତ୍ରୀ ସେହି ପିଲାମାନଙ୍କ ଆଗମନରେ ପ୍ରସନ୍ନତା ବ୍ୟକ୍ତ କରିବା ସହିତ ସେମାନଙ୍କ ସହିତ ଆଳାପ କରିବାର ଅବସର ଦେଇଥିବାରୁ ସେମାନଙ୍କୁ ଧନ୍ୟବାଦ ଦେଇଥିଲେ । ପ୍ରଧାନମନ୍ତ୍ରୀ ଏହି ନୂତନ ଶୃଙ୍ଖଳାଗୁଡ଼ିକୁ ଜାରି କରିବା ଅବସରରେ କହିଥିଲେ ଯେ କେନ୍ଦ୍ର ସରକାର ଅନ୍ତିମ ସ୍ଥାନ ଓ ଅନ୍ତିମ ବ୍ୟକ୍ତିଙ୍କ ପର୍ଯ୍ୟନ୍ତ ପହଞ୍ଚିବାର ଲକ୍ଷ୍ୟ ଦ୍ୱାରା ପରିଚାଳିତ । ପ୍ରଧାନମନ୍ତ୍ରୀ କହିଥିଲେ ଯେ ବିଭିନ୍ନ ବିଭେଦକାରୀ ବୈଶିଷ୍ଟ୍ୟଗୁଡ଼ିକ ସହିତ ଏହି ନୂତନ ମୁଦ୍ରାଗୁଡିକ ଦୃଷ୍ଟି ବାଧିତ ଲୋକମାନଙ୍କ ପାଇଁ ସହାୟକ ହୋଇପାରିବ । ମୁଦ୍ରାଗୁଡ଼ିକର ନୂଆ ଶୃଙ୍ଖଳା ଦୃଷ୍ଟି ବାଧିତ ଲୋକମାନଙ୍କ ଅଭିନନ୍ଦନ କରିବା ସହିତ ସେମାନଙ୍କ ମଧ୍ୟରେ ବିଶ୍ୱାସର ଭାବନା ସୃଷ୍ଟି କରିବ । ପ୍ରଧାନମନ୍ତ୍ରୀ ଦିବ୍ୟାଙ୍ଗ ସମୁଦାୟର କଲ୍ୟାଣ ପାଇଁ କେନ୍ଦ୍ର ସରକାରଙ୍କ ଦ୍ୱାରା ନିଆଯାଇଥିବା ବିଭିନ୍ନ ପଦକ୍ଷେପଗୁଡ଼ିକର ଚର୍ଚ୍ଚା କରିଥିଲେ । ସେ କହିଥିଲେ ଯେ ପ୍ରତ୍ୟେକ ପଦକ୍ଷେପକୁ ଦିବ୍ୟାଙ୍ଗ ଅନୁକୂଳ କରିବା ପାଇଁ କେନ୍ଦ୍ର ସରକାର ସମ୍ବେଦନଶୀଳ ଅଛନ୍ତି । ପ୍ରଧାନମନ୍ତ୍ରୀ ମୁଦ୍ରାଗୁଡିକର ଡିଜାଇନିଂ ପାଇଁ ରାଷ୍ଟ୍ରୀୟ ଡିଜାଇନ ସଂସ୍ଥାନ ସିକ୍ୟୁରିଟି ପ୍ରିଣ୍ଟିଙ୍ଗ ଆଣ୍ଡ ମିଡିଆ କର୍ପୋରେସନ୍ ଅଫ୍ ଇଣ୍ଡିଆ ଲିମିଟେଡ୍ ତଥା ବିତ୍ତ ମନ୍ତ୍ରଣାଳୟକୁ ନୂତନ ମୁଦ୍ରା ପ୍ରଚଳନ ପାଇଁ ଧନ୍ୟବାଦ ଦେଇଥିଲେ । ପ୍ରଧାନମନ୍ତ୍ରୀଙ୍କ ସହିତ କଥାବାର୍ତ୍ତା କରିବା ଅବସରରେ ପିଲାମାନେ ମୁଦ୍ରାଗୁଡ଼ିକର ନୂତନ ଶୃଙ୍ଖଳା ଜାରି କରିଥିବାରୁ ପ୍ରଧାନମନ୍ତ୍ରୀଙ୍କୁ ଧନ୍ୟବାଦ ଦେଇଥିଲେ । ସେମାନେ କହିଥିଲେ ଯେ ଏହି ମୁଦ୍ରାଗୁଡ଼ିକ ସେମାନଙ୍କ ଦୈନନ୍ଦିନ ଦିନଚର୍ଯ୍ୟାରେ ବହୁତ ସହାୟକ ହୋଇପାରିବ । ନୂଆ ଶୃଙ୍ଖଳାଗୁଡ଼ିକର ମୁଦ୍ରାଗୁଡ଼ିକରେ କେତେକ ନୂତନ ବୈଶିଷ୍ଟ୍ୟ ସାମିଲ କରାଯାଇଛି । ଯାହାଫଳରେ ଦୃଷ୍ଟି ବାଧିତ ଲୋକମାନଙ୍କ ବ୍ୟବହାର ପାଇଁ ସହଜ ହୋଇପାରିବ । ମୁଦ୍ରାଗୁଡ଼ିକର ଆକାର ଏବଂ ଓଜନ ଅଳ୍ପରୁ ଅଧିକ ମୂଲ୍ୟର ମୁଦ୍ରା ଅନୁସାରେ ଧାର୍ଯ୍ୟ ହୋଇଛି । କୋଡିଏ ଟଙ୍କା ମୂଲ୍ୟର ନୂଆ ମୁଦ୍ରା 12ଟି ଦିଗ ବାଲା ହେବା ସହିତ ଏଥିରେ କୌଣସି ପ୍ରକାରର ମୁନିଆ ଧାର ରହିବ ନାହିଁ । ବାକି ମୂଲ୍ୟର ମୁଦ୍ରାଗୁଡ଼ିକ ଗୋଲାକାର ରହିବ । ଏହି ଅବସରରେ କେନ୍ଦ୍ର ଅର୍ଥ ମନ୍ତ୍ରୀ ଶ୍ରୀ ଅରୁଣ ଜେଟଲି ଏବଂ ଅର୍ଥ ରାଷ୍ଟ୍ରମନ୍ତ୍ରୀ ଶ୍ରୀ ପନ ରାଧାକ୍ରିଷ୍ଣନ ମଧ୍ୟ ଉପସ୍ଥିତ ଥିଲେ ।
ଉତ୍ତରପ୍ରଦେଶ ରଳ ଦୁର୍ଘଟଣା: ପ୍ରଧାନମନ୍ତ୍ରୀ ଜାତୀୟ ରିଲିଫ ପାଣ୍ଠିରୁ ମୃତକଙ୍କ ପରିବାରକୁ ୨ ଲକ୍ଷ, ଗୁରୁତର ଆହତଙ୍କୁ ୫୦ ହଜାର ଟଙ୍କା ସହାୟତା ଦେବା ଲାଗି ପ୍ରଧାନମନ୍ତ୍ରୀଙ୍କ ଘୋଷଣା

ଉତ୍ତରପ୍ରଦେଶରେ ହୋଇଥିବା ରେଳ ଦୁର୍ଘଟଣାରେ ମୃତକଙ୍କ ପରିବାରକୁ ୨ଲକ୍ଷ ଓ ଗୁରୁତର ଭାବେ ଆହତ ବ୍ୟକ୍ତିଙ୍କୁ ପ୍ରଧାନମନ୍ତ୍ରୀ ଜାତୀୟ ରିଲିଫ ପାଣ୍ଠିରୁ ୫୦ ହଜାର ଆର୍ଥିକ ସହାୟତା ରାଶି ପ୍ରଦାନ ଲାଗି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଘୋଷଣା କରିଛନ୍ତି । ରେଳ ମନ୍ତ୍ରଣାଳୟର ସହାୟତା ବାଦ ଏହି ଅନୁକମ୍ପାମୂଳକ ସାହାଯ୍ୟ ପ୍ରଦାନ କରାଯିବ ।
ରେଶମ କୀଟ, ରେଶମ ଉଦ୍ୟୋଗ କ୍ଷେତ୍ରରେ ମିଳିତ ଗବେଷଣା ଲାଗି ଭାରତ-ଜାପାନ ବୁଝାମଣା ନେଇ କ୍ୟାବିନେଟକୁ ଅବଗତ କରାଗଲା

ରେଶମ କୀଟ ଏବଂ ରେଶମ ଉଦ୍ୟୋଗ କ୍ଷେତ୍ରରେ ମିଳିତ ଅନୁସନ୍ଧାନ ଉଦ୍ଦେଶ୍ୟରେ ଭାରତର କେନ୍ଦ୍ରୀୟ ରେଶମ ବୋର୍ଡ ଏବଂ ଜାପାନର ନେସନାଲ୍ ଇନଷ୍ଟିଟ୍ୟୁଟ ଅଫ୍ ଆଗ୍ରୋ-ବାୟୋଲୋଜିକାଲ୍ ସାଇନ୍ସେସ୍ (ଏନ୍ଆଇଏଏସ୍) ମଧ୍ୟରେ ଏକ ବୁଝାମଣାପତ୍ର (ଏମ୍ଓୟୁ) ସ୍ୱାକ୍ଷରିତ ହୋଇଛି । ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟକୁ ଏହି ଏମ୍ଓୟୁ ସମ୍ପର୍କରେ ଅବଗତ କରାଯାଇଥିଲା । ଭାରତୀୟ ଉଷ୍ମ ମଣ୍ଡଳ କ୍ଷେତ୍ରର ସ୍ଥିତି ଅନୁଯାୟୀ ଉପଯୁକ୍ତ ରେଶମ କୀଟ/ଏଣ୍ଡି ପୋକର ପ୍ରୋଲିଫିକ୍ ବିଭୋଲ୍ଟାଇନ୍ ହାଇବ୍ରିଡ୍ ବିକଶିତ କରିବା ଲାଗି ମିଳିତ ଅନୁସନ୍ଧାନ ଆରମ୍ଭ କରିବା ଉଦ୍ଦେଶ୍ୟରେ ସିଏସବି ଏବଂ ଏନ୍ଆଇଏସ୍ ମଧ୍ୟରେ ଏହି ଏମ୍ଓୟୁ ଗତ 11.11.2016 ରେ ସ୍ୱାକ୍ଷରିତ ହୋଇଥିଲା । ଏହି ଏମ୍ଓୟୁ ବୈଜ୍ଞାନିକ ଏବଂ ପ୍ରଯୁକ୍ତିଭିତ୍ତିକ ପ୍ରକୃତିର । ଏହା ପ୍ରଲିଫିକ୍ ହାଇବ୍ରିଡ ରେଶମ କୀଟ ବିକଶିତ କରିବାରେ ସହାୟକ ହେବ, ଯାହଦ୍ୱାରା ନିର୍ମାଣ କ୍ଷମତାରେ ସୁଧାର ଆସିବା ସହିତ ଭାରତୀୟ ରେଶମ ଉଦ୍ୟୋଗର ଗୁଣବତ୍ତା ବଢ଼ିବ ତଥା ଏହାଦ୍ୱାରା ରେଶମ ଉତ୍ପାଦର ରପ୍ତାନୀରେ ମଧ୍ୟ ବୃଦ୍ଧି ଘଟିବ । ଏହା ଆଶା କରାଯାଉଛି ଯେ ବୁଝାମଣାପତ୍ର ଫଳରେ ଭାରତୀୟ ବସ୍ତ୍ର ଏବଂ ପୋଷାକ ଉଦ୍ୟୋଗ ବିଶ୍ୱସ୍ତରୀୟ ରେଶମ ଏବଂ ରେଶମ ଉତ୍ପାଦ ପ୍ରସ୍ତୁତ କରିବାରେ ସମର୍ଥ ହେବ । ଗୁଣବତ୍ତା ଏବଂ ଉତ୍ପାଦକତାରେ ଉନ୍ନତି କାରଣରୁ ଅନ୍ତତଃ ରେଶମ ଉତ୍ପାଦର ରପ୍ତାନୀ ବୃଦ୍ଧିପାଇବ ।
ପଣ୍ଡିତ ଧର୍ମଶୀଳ ଚତୁର୍ବେଦୀଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବିଶିଷ୍ଟ ଭାବୁକ, ଲେଖକ, ସାମ୍ବାଦିକ ପଣ୍ଡିତ ଧର୍ମଶୀଳ ଚତୁର୍ବେଦୀଙ୍କ ବିୟୋଗରେ ଗଭୀର ଶୋକ ପ୍ରକାଶ କରିଛନ୍ତି । “କାଶୀରୁ ଏକ ଦୁଃଖଦ ଖବର ମିଳିଲା । ବିଶିଷ୍ଟ ଭାବୁକ, ଲେଖକ, ସାମ୍ବାଦିକ ପଣ୍ଡିତ ଧର୍ମଶୀଳ ଚତୁର୍ବେଦୀଙ୍କ ଦେହାନ୍ତ ହୋଇଯାଇଛି । ମୋର ଶୋକ ଓ ସମବେଦନା । ଶାଣିତ ଲେଖା, ଚତୁର ବ୍ୟଙ୍ଗ ଓ ପ୍ରତ୍ୟୁତ୍ପନ୍ନମତି ଯୋଗୁଁ ପଣ୍ଡିତ ଧର୍ମଶୀଳ ଚତୁର୍ବେଦୀ ସମସ୍ତଙ୍କର ପ୍ରିୟପାତ୍ର ହୋଇପାରିଥିଲେ । ସେ ସଦା ସ୍ମରଣୀୟ ରହିବେ,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଭାରତୀୟ ପ୍ରତିଯୋଗିତା ଆୟୋଗ ଏବଂ ମରିସସ୍ ପ୍ରତିଯୋଗିତା ଆୟୋଗ ମଧ୍ୟରେ ବୁଝାମଣାକୁ କ୍ୟାବିନେଟ୍ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ୍ ପ୍ରତିଯୋଗିତା ଆଇନ୍ ଏବଂ ନୀତି କ୍ଷେତ୍ରରେ ସହଯୋଗକୁ ପ୍ରୋତ୍ସାହନ ପ୍ରଦାନ କରିବା ନିମନ୍ତେ ତଥା ଏହାକୁ ମଜଭୁତ କରିବା ପାଇଁ ଭାରତୀୟ ପ୍ରତିଯୋଗିତା ଆୟୋଗ (ସିସିଆଇ) ଏବଂ ମରିସସ୍ ପ୍ରତିଯୋଗିତା ଆୟୋଗ (ସିସିଏମ୍‌) ମଧ୍ୟରେ ବୁଝାମଣା ପତ୍ର (ଏମ୍‌ଓୟୁ) ସ୍ୱାକ୍ଷରକୁ ଅନୁମୋଦନ ପ୍ରଦାନ କରିଛି । କାର୍ଯ୍ୟାନ୍ୱୟନର କୌଶଳ ଏବଂ ଲକ୍ଷ୍ୟ ସମୂହ ଏହି ବୁଝାମଣା ପତ୍ର ପ୍ରତିଯୋଗିତା ଆଇନ୍ ଏବଂ ନୀତି ପ୍ରସଙ୍ଗରେ ସୂଚନାର ବିନିମୟ, ସର୍ବୋତମ ପ୍ରଥା/ କାର୍ଯ୍ୟ ପଦ୍ଧତି ଗୁଡ଼ିକର ଆଦାନପ୍ରଦାନ/ ଆବଂଟନ ଏବଂ ସାମର୍ଥ୍ୟ ନିର୍ମାଣ ପଦକ୍ଷେପଗୁଡ଼ିକ ଜରିଆରେ ସହଯୋଗକୁ ପ୍ରୋତ୍ସାହିତ ଏବଂ ମଜଭୁତ କରିବାର ଲକ୍ଷ୍ୟ ରଖିଅଛି । ବୈଷୟିକ ସହଯୋଗ, ଅଭିଜ୍ଞତା ଆବଂଟନ/ ବିନିମୟ ଏବଂ କାର୍ଯ୍ୟକାରିତା ପ୍ରଣୟନରେ ପାରସ୍ପରିକ ସହଯୋଗକୁ ପ୍ରୋତ୍ସାହିତ କରିବାକୁ ଏହା ଉଦ୍ଦିଷ୍ଟ । ଏହାର ଫଳାଫଳ ଅଧିକ ପରିମାଣରେ ଉପଭୋକ୍ତାମାନଙ୍କୁ ଉପକୃତ କରିବ ଏବଂ ନିରପେକ୍ଷତା ଓ ଅନ୍ତର୍ଭୁକ୍ତିକୁ ପ୍ରୋତ୍ସାହିତ କରିବ । ପ୍ରଭାବ: ସିଆଇଆଇ ଏବଂ ସିସିଏମ୍ ମଧ୍ୟରେ ବୁଝାମଣାପତ୍ର (ଏମ୍‌ଓୟୁ)ରୁ ନିମ୍ନଲିଖିତ ଜିନିଷ ଗୁଡ଼ିକ ଆଶା କରାଯାଏ: (କ) ଆନ୍ତର୍ଜାତିକ ବାଣିଜ୍ୟକୁ ପ୍ରଭାବିତ କରୁଥିବା ପ୍ରତିକୂଳ ପ୍ରତିଯୋଗିତାମୂଳକ ପ୍ରତିବନ୍ଧକ/ ସଂଯମତା ଗୁଡ଼ିକର ସମାଧାନ କରିବା; (ଖ) ସିସିଆଇ ଦ୍ୱାରା ପ୍ରତିଯୋଗିତା ଅଧିନିୟମ, ୨୦୦୨ର କାର୍ଯ୍ୟକାରିତାକୁ ଉନ୍ନତ କରିବା; (ଗ) ପ୍ରତିଯୋଗିତା ନୀତିର ବୁଝାମଣାକୁ ପ୍ରୋତ୍ସାହିତ କରିବା; (ଘ) ସାମର୍ଥ୍ୟ ନିର୍ମାଣ (ଙ) କୂଟନୈତିକ ଲାଭ ଆଣିବା । ଏହି ବୁଝାମଣା ପତ୍ରରେ କର୍ପୋରେଟ୍ ବ୍ୟାପାର ମନ୍ତ୍ରଣାଳୟ, ଭାରତ ପକ୍ଷରୁ ଭାରତୀୟ ପ୍ରତିଯୋଗିତା ଆୟୋଗ ଏବଂ ଅନ୍ୟ ପକ୍ଷରେ ମରିସସ୍ ପ୍ରତିଯୋଗିତା ଆୟୋଗ ପ୍ରମୁଖ ହିତାଧିକାରୀ ହେବେ । ପୃଷ୍ଠଭୂମି: ପ୍ରତିଯୋଗିତା ଅଧିନିୟମ, ୨୦୦୨ର ଧାରା ୧୮ ସିସିଆଇକୁ ଏହାର କର୍ତବ୍ୟ ନିର୍ବାହ କରିବା କିମ୍ବା ଅଧିନିୟମ ଅନୁଯାୟୀ କାର୍ଯ୍ୟ କରିବା ପାଇଁ ବିଦେଶର ଯେ କୌଣସି ଏଜେନ୍ସି ସହିତ ବୁଝାମଣାପତ୍ରରେ ସ୍ୱାକ୍ଷର କରିବା କିମ୍ବା ଆୟୋଜନ କରିବାକୁ ଏହି ଆଇନ ଅଧୀନରେ ଅନୁମତି ପ୍ରଦାନ କରିଥାଏ ।
ପ୍ରଥମ ପ୍ରଧାନମନ୍ତ୍ରୀ ପଣ୍ଡିତ ଜବାହରଲାଲ ନେହେରୁଙ୍କ ଜନ୍ମବାର୍ଷିକୀରେ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାସୁମନ

ପ୍ରଥମ ପ୍ରଧାନମନ୍ତ୍ରୀ ପଣ୍ଡିତ ଜବାହରଲାଲ ନେହେରୁଙ୍କ ଜୟନ୍ତୀ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ତାଙ୍କ ସ୍ମୃତି ପ୍ରତି ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । “ଆମର ପ୍ରଥମ ପ୍ରଧାନମନ୍ତ୍ରୀ ପଣ୍ଡିତ ଜବାହରଲାଲ ନେହେରୁଙ୍କୁ ତାଙ୍କ ଜନ୍ମବାର୍ଷିକୀ ଅବସରରେ ସ୍ମରଣ କରୁଛି । ସ୍ୱାଧୀନତା ସଂଗ୍ରାମରେ ତାଙ୍କର ଅବଦାନ ଏବଂ ସେ ପ୍ରଧାନମନ୍ତ୍ରୀ ଥିବା ସମୟରେ ତାଙ୍କ ଯୋଗଦାନକୁ ଆମେ ସ୍ମରଣ କରୁଛୁ,” ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ।
ମେଘାଳୟର ପୂର୍ବତନ ରାଜ୍ୟପାଳ ମିଷ୍ଟର ଏମ.ଏମ.ଜାକବଙ୍କ ବିୟୋଗରେ ଶୋକ ପ୍ରକାଶ କଲେ ପ୍ରଧାନମନ୍ତ୍ରୀ

ମେଘାଳୟର ପୂର୍ବତନ ରାଜ୍ୟପାଳ ମିଷ୍ଟର ଏମ.ଏମ.ଜାକବଙ୍କ ବିୟୋଗରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ପ୍ରକଟ କରିଛନ୍ତି । “ମେଘାଳୟର ପୂର୍ବତନ ରାଜ୍ୟପାଳ ମିଷ୍ଟର ଏମ.ଏମ.ଜାକବଙ୍କ ବିୟୋଗରେ ମୁଁ ମର୍ମାହତ । ସାଂସଦ, ମନ୍ତ୍ରୀ ଏବଂ ରାଜ୍ୟପାଳ ଭାବେ ଦେଶ ପ୍ରତି ତାଙ୍କର ଅବଦାନ ଅବିସ୍ମରଣୀୟ । କେରଳର ବ୍ୟାପକ ବିକାଶ ଦିଗରେ ସେ କାର୍ଯ୍ୟ କରିଛନ୍ତି । ଏହି ଦୁଃଖଦ ମୁହୂର୍ତ୍ତରେ ତାଙ୍କ ପରିବାର ଓ ଶୁଭଚିନ୍ତକଙ୍କ ପ୍ରତି ମୋର ସହାନୁଭୂତି ରହିଛି,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଏଫଆଇଜି ବିଶ୍ଵ ଚାଲେଞ୍ଜ କପ ଭଲ୍ଟ ବର୍ଗରେ ସ୍ଵର୍ଣ୍ଣ ବିଜେତା ଦୀପା କର୍ମକାରଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ଏଫଆଇଜି ବିଶ୍ଵ ଚାଲେଞ୍ଜ କପ ଭଲ୍ଟ ବର୍ଗରେ ସ୍ଵର୍ଣ୍ଣ ବିଜେତା ଦୀପା କର୍ମକାରଙ୍କୁ ପ୍ରଧାନମନ୍ତ୍ରୀ ଶୁଭେଚ୍ଛା ଜଣାଇଛନ୍ତି । “ଦୀପା କର୍ମକାରଙ୍କ ପାଇଁ ଭାରତ ଗର୍ବିତ! ତୁର୍କିର ମେର୍ସିନଠାରେ ଏଫଆଇଜି ବିଶ୍ଵ ଚାଲେଞ୍ଜ କପ ଭଲ୍ଟ ବର୍ଗରେ ସ୍ଵର୍ଣ୍ଣ ପଦକ ବିଜେତା ଦୀପା କର୍ମକାରଙ୍କୁ ଶୁଭେଚ୍ଛା । ଏହି ବିଜୟ ତାଙ୍କର ଅଧ୍ୟବ୍ୟସାୟ ଏବଂ ହାର ନ ମାନିବା ମନୋବୃତ୍ତିର ଜ୍ଵଳନ୍ତ ଉଦାହରଣ,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ପ୍ରଧାନମନ୍ତ୍ରୀଙ୍କୁ ଭେଟିଲେ ବ୍ରିଟେନ ବୈଦେଶିକ ସଚିବ

ବ୍ରିଟେନର ବୈଦେଶିକ ତଥା ରାଜ୍ୟଗୋଷ୍ଠୀ ବ୍ୟାପାର ସଚିବ ବୋରିସ୍ ଜନସନ୍ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ଆଜି ଭେଟି ଆଲୋଚନା କରିଛନ୍ତି । ପୂର୍ବରୁ 2015 ନଭେମ୍ବରରେ ଲଣ୍ଡନ ଗସ୍ତ ସମୟରେ ବୋରିସ୍ ଜନସନଙ୍କୁ ଭେଟିଥିଲେ ପ୍ରଧାନମନ୍ତ୍ରୀ ଶ୍ରୀ ମୋଦୀ । ଜନସନ୍ ସେତେବେଳେ ଲଣ୍ଡନର ମେୟର ଥିଲେ । ବର୍ତ୍ତମାନ ସେ ବ୍ରିଟେନର ବୈଦେଶିକ ସଚିବ ଭାବେ ଦାୟିତ୍ୱ ଗ୍ରହଣ କରିଥିବାରୁ ପ୍ରଧାନମନ୍ତ୍ରୀ ତାଙ୍କୁ ଶୁଭେଚ୍ଛା ଜଣାଇଥିଲେ । ଏହି ଅବସରରେ ପ୍ରଧାନମନ୍ତ୍ରୀ ଶ୍ରୀ ମୋଦୀ କହିଥିଲେ ଯେ ଆଗାମୀ ଦିନରେ ଭାରତ-ବ୍ରିଟେନ ସମ୍ପର୍କକୁ ଆହୁରି ସୁଦୃଢ଼ କରାଯିବ । ଏଥିପାଇଁ ଗତ ନଭେମ୍ବର 2016ରେ ବ୍ରିଟିଶ ପ୍ରଧାନମନ୍ତ୍ରୀ ଥେରେସା ମେ’ଙ୍କ ଭାରତ ଗସ୍ତ ସମୟରେ ପାରସ୍ପରିକ ସହଯୋଗ ପାଇଁ ନିଆଯାଇଥିବା ନିଷ୍ପତ୍ତିକୁ କାର୍ଯ୍ୟକାରୀ କରାଯିବ ଯାହାକି ଦ୍ଵିପାକ୍ଷିକ ସମ୍ପର୍କ ବୃଦ୍ଧି ଦିଗରେ ପଥପ୍ରଦର୍ଶକ ହେବ । ପ୍ରତିରକ୍ଷା ଏବଂ ସୁରକ୍ଷା, ଅର୍ଥ, ବିଜ୍ଞାନ ଏବଂ କାରିଗରୀ କୌଶଳ ଆଦି କ୍ଷେତ୍ରରେ ଉଭୟ ରାଷ୍ଟ୍ରର ଦ୍ୱିପାକ୍ଷିକ ସମ୍ପର୍କ ସୁଦୃଢ଼ କରିବା ଲାଗି ବିଗତ ଦିନଗୁଡ଼ିକରେ ନିଆଯାଇଥିବା ପଦକ୍ଷେପକୁ ପ୍ରଧାନମନ୍ତ୍ରୀ ଶ୍ରୀ ମୋଦୀ ପ୍ରଶଂସା କରିଥିଲେ । ପ୍ରଧାନମନ୍ତ୍ରୀ ଏହି ଅବସରରେ କହିଥିଲେ ଯେ ବ୍ରିଟେନରେ ରହୁଥିବା ପ୍ରବାସୀ ଭାରତୀୟମାନେ ଦୁଇ ଦେଶ ମଧ୍ୟରେ ସମ୍ପର୍କର ସେତୁ ରୂପେ କାର୍ଯ୍ୟ କରୁଛନ୍ତି ତଥା ପାରସ୍ପରିକ ଲୋକସମ୍ପର୍କକୁ ଆଗେଇ ନେଉଛନ୍ତି । ଭବିଷ୍ୟତରେ ଉଭୟ ରାଷ୍ଟ୍ର ମଧ୍ୟରେ ଦ୍ୱିପାକ୍ଷିକ ସମ୍ପର୍କ ଆହୁରି ସୁଦୃଢ଼ ହେବ ବୋଲି ପ୍ରଧାନମନ୍ତ୍ରୀ ଏହି ଅବସରରେ ଆଶାବ୍ୟକ୍ତ କରିଥିଲେ ।
ଅଷ୍ଟ୍ରେଲିଆ ପ୍ରତିପକ୍ଷଙ୍କ ସହ ଟେଲିଫୋନରେ କଥା ହେଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଅଷ୍ଟ୍ରେଲିଆର ପ୍ରଧାନମନ୍ତ୍ରୀ ମିଷ୍ଟର ମାଲକମ ଟର୍ନବୁଲଙ୍କ ସହ ଟେଲିଫୋନ ଯୋଗେ କଥାବାର୍ତ୍ତା କରିବା ସହିତ ଦୀପାବଳି ଶୁଭେଚ୍ଛା ଜଣାଇଛନ୍ତି । କଥାବାର୍ତ୍ତା ବେଳେ ପ୍ରଧାନମନ୍ତ୍ରୀ ଅଷ୍ଟ୍ରେଲିଆରେ ବସବାସ କରୁଥିବା ଭାରତୀୟ ବଂଶୋଦ୍ଭବ ଶ୍ରୀ ମନମିତ ଆଲିସେରଙ୍କ ଜଘନ୍ୟ ହତ୍ୟା ଘଟଣାରେ ଭାରତର ସମ୍ବେଦନା ବିଷୟ ମିଷ୍ଟର ଟର୍ନବୁଲଙ୍କ ଦୃଷ୍ଟିକୁ ଆଣିଥିଲେ । ଏହି ଘଟଣାରେ ସେ ତାଙ୍କର ଉଦବେଗ ମଧ୍ୟ ପ୍ରକଟ କରିଥିଲେ । ପ୍ରଧାନମନ୍ତ୍ରୀ ଟର୍ନବୁଲ ଏହି ମର୍ମନ୍ତୁଦ ହତ୍ୟା ଘଟଣାରେ ଦୁଃଖ ପ୍ରକାଶ କରିବା ସହ ଏହାର ପୁଙ୍ଖାନୁପୁଙ୍ଖ ତଦନ୍ତ କରାଯାଉଛି ବୋଲି କହିଥିଲେ । ଆସନ୍ତା 2017ରେ ଭାରତ ଗସ୍ତରେ ଆସିବା ପାଇଁ ପ୍ରଧାନମନ୍ତ୍ରୀ ଟର୍ନବୁଲଙ୍କୁ ସେ ପୁଣି ଥରେ ଆମନ୍ତ୍ରଣ ଜଣାଇଥିଲେ ।
ନୂତନ ଓ ଅକ୍ଷୟଶକ୍ତି କ୍ଷେତ୍ରରେ ବୈଷୟିକ ଦ୍ଵୀପାକ୍ଷିକ ସହଯୋଗ ଲାଗି ଭାରତ-ଫ୍ରାନ୍ସ ବୁଝାମଣାକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ନୂତନ ଏବଂ ଅକ୍ଷୟ ଶକ୍ତି କ୍ଷେତ୍ରରେ ବୈଷୟିକ ଦ୍ୱିପାକ୍ଷିକ ସହଯୋଗ ଲାଗି ଭାରତ ଏବଂ ଫ୍ରାନ୍ସ ମଧ୍ୟରେ ବୁଝାମଣା (ଏମଓୟୁ)କୁ ଅନୁମୋଦନ କରିଛନ୍ତି । ଏହି ଏମଓୟୁ 3 ଅକ୍ଟୋବର, 2018ରେ ସ୍ୱାକ୍ଷରିତ ହୋଇଥିଲା । ପ୍ରମୁଖ ବିଶେଷତ୍ୱ : ଆପୋସ, ସମାନତା ଏବଂ ପାରସ୍ପରିକତା ଆଧାରରେ ନୂତନ ଏବଂ ଅକ୍ଷୟ ଶକ୍ତି ସହ ଜଡ଼ିତ ପ୍ରସଙ୍ଗରେ ବୈଷୟିକ ଦ୍ୱିପାକ୍ଷିକ ସହଯୋଗକୁ ପ୍ରୋତ୍ସାହନ ଦେବା ନିମନ୍ତେ ସହକାରୀ ସଂସ୍ଥାଗତ ସମ୍ପର୍କ ସୁନିଶ୍ଚିତ କରିବା ଦିଗରେ ଦୃଢ଼ ଆଧାର ପ୍ରତିଷ୍ଠା କରିବା ଭାରତ ଏବଂ ଫ୍ରାନ୍ସର ଲକ୍ଷ୍ୟ । ଗବେଷଣା ସହ ଜଡ଼ିତ କାର୍ଯ୍ୟଦଳ, ପାଇଲଟ ଆଧାରରେ ଚାଲୁଥିବା ପ୍ରକଳ୍ପ, କ୍ଷମତା ନିର୍ମାଣ କାର୍ଯ୍ୟକ୍ରମ, ଅଧ୍ୟୟନ ଭ୍ରମଣ (ଷ୍ଟଡି ଟୁର), କେସ ଷ୍ଟଡି ଏବଂ ଅଭିଜ୍ଞତା/ବିଶେଷଜ୍ଞତା ବାଂଟିବାର କାର୍ଯ୍ୟ ବୈଷୟିକ ସହଯୋଗ ମଧ୍ୟରେ ସାମିଲ ରହିଛି । ଲାଭ: ଏମଓୟୁ ଦ୍ୱାରା ଭାରତ ଏବଂ ଫ୍ରାନ୍ସ ମଧ୍ୟରେ ଦ୍ଵୀପାକ୍ଷିକ ସହଯୋଗ ବୃଦ୍ଧି ପାଇବ ।